Jan Taks het reeds R3,5 miljard uitbetaalDie Suid-Afrikaanse Inkomstediens (SAID) het Maandag gesê hy het reeds R3,5 miljard se terugbetalings aan belastingbetalers gedoen sedert die belastingjaar vir digitale opgawes op 1 Julie geopen het. Dit volg nadat die SAID aan die begin van die belastingseisoen vir digitale opgawes ŉ probleem met sy eFiling-stelsel ondervind het. Selfs met die tegniese foute het die SAID in die eerste week R1,5 miljard aan belastingbetalers uitbetaal wat hulle opgawes deur die SAID se nuwe app of die opgeknapte weergawe van eFiling ingedien het. Die SAID skryf dit toe aan sy vermoë om vinniger opgawes te kan evalueer wanneer belastingbetalers sy digitale dienste benut. Dit maak dit dan vir die diens moontlik om terugbetalings binne sewe dae geldig te verklaar en uit te betaal, waar dit gewoonlik 30 dae neem as dit met die hand gedoen word. SAID waarsku egter dat verifiëring steeds langer sal neem indien daar stawende dokumente van die belastingbetaler aangevra word. Belastingbetalers wat hulle opgawes per hand by die SAID se fisieke takke wil indien, kan dit van 1 Augustus doen. Die SAID het egter gevra dat belastingbetalers eerder van sy digitale dienste gebruik moet maak sodat sy personeel kan fokus op die ondersoek en vervolging van grootskaalse belastingontduikers, wat meer aandag van Jan Taks verg. Jan Taks se digitale dienste beskik ook oor ŉ kletsdiens en hulpforums om te verseker dat gebruikers regstreeks met personeel kan gesels om enige onsekerhede op te klaar. Die SARS MobiApp kan by Apple se iStore of Google se Play Store op slimfone afgelaai word. Die Inkomstediens het gesê hy is dankbaar dat soveel mense van sy digitale platforms gebruik maak en hy werk steeds hard daaraan om die proses om opgawes in te dien vir belastingbetalers verder te vereenvoudig.